Inger Støjberg (V), 2013-04-16:
I Venstre hilser vi det velkommen, at Dansk Folkeparti kommer med et beslutningsforslag, der skal afdække de økonomiske konsekvenser, der er forbundet med indvandringen.
Beslutningsforslaget pålægger regeringen at foretage løbende beregninger af de positive såvel som af de negative konsekvenser af indvandringen til Danmark.
Desuden pålægges regeringen at indkalde til politisk drøftelse af, hvilke sider af indvandringen der ønskes afdækket.
Som udgangspunkt er Venstre positivt stemt over for beslutningsforslaget, fordi det i høj grad lægger op til, at regeringen fortsætter det arbejde, som vi selv satte i gang, da vi var i regering.
VK-regeringen satte i 2010 sammen med Dansk Folkeparti en udredning af indvandringens økonomiske konsekvenser i gang.
Det arbejde har den nuværende regering skrottet.
Venstre støtter, at det arbejde, der blev sat i gang i 2010, bliver færdiggjort, og hvis Dansk Folkeparti ønsker nogle yderligere beregninger end dem, der allerede var på tegnebrættet, så synes vi i Venstre, at det lyder som en god idé at gøre det til genstand for en politisk drøftelse.
Som sagt satte VK-regeringen sammen med Dansk Folkeparti gang i et udredningsarbejde i 2010.
Resultatet kom i form af en delrapport i april 2011.
Udregningen viste bl.a., at ændringerne af udlændingeloven og indførelsen af starthjælpen i 2002 havde styrket de offentlige finanser med 5 mia. kr. årligt – det skal ses i sammenligning med, hvis vi havde fortsat den slappe udlændingepolitik, som Nyrupregeringen førte.
Delrapporten kom desuden med anbefalinger til nye analyser.
Disse anbefalinger har den nuværende regering valgt ikke at tage til sig.
I hvert fald har social- og integrationsministeren udtalt, at hun ikke finder det særlig vigtigt eller relevant.
Det forstår jeg ganske enkelt ikke.
Jeg synes, at det er særdeles relevant at sikre, at de økonomiske konsekvenser ved indvandringen bliver afdækket, så vi kan få et solidt grundlag at træffe beslutninger ud fra.
Men jeg forstår sådan set godt, hvis jeg skal være helt ærlig, at social- og integrationsministeren ikke er interesseret i at få kortlagt konsekvenserne af regeringens politik på udlændingeområdet.
Det tror jeg egentlig heller ikke jeg ville have været, hvis jeg havde været medlem af den regering, der sidder nu, hvor udgifterne på udlændingeområdet jo bare stiger og stiger, fordi regeringen hele tiden lemper det.
Lad mig nævne et par af de lempelser, som regeringen har gennemført.
Det har betydet en ekstraregning på 206 mio. kr. i 2012, stigende til 250 mio. kr. i 2015.
Dertil kommer regeringens lempelser på familiesammenføringsområdet.
De medfører mange flere familiesammenførte og en ekstraregning på omkring 200 mio. kr.
Senest har regeringen givet asylansøgere ret til at bo og arbejde uden for asylcentrene, hvilket er en omkostning på 220 mio. kr.
Selv om det her jo kun er et lille udsnit af de lempelser, som regeringen har gennemført, så løber det alligevel op i en merudgift på 700 mio. kr.
Det er derfor uhyre relevant at få belyst de økonomiske konsekvenser, når regeringen på den her måde ikke bare lemper udlændingepolitikken, men også ødsler med pengene.
Så Venstre er positiv over for beslutningsforslaget, og vi møder gerne op til politiske drøftelser, hvis regeringen skulle indkalde til sådanne.